Rembat

Rembat merupakan sebuah filem aksi komedi Malaysia 2015 arahan Shamyl Othman dan dibintangi oleh Aniu, Shaheizy Sam Dan Zizan Razak. Filem ini mengisahkan mengenai Chin Chye (Aniu) dan Malik (Shaheizy Sam), dua orang penyokong tegar bola sepak Malaysia. Filem ini telah ditayangkan kepada umum pada 8 Oktober 2015.

Sinopsis
Malik (Shaheizy Sam) dan Chin Chye (Aniu) yang bertembung secara tidak sengaja. Namun satu malapetaka yang berlaku membuatkan mereka mengejar masa untuk ke peringkat akhir perlawanan bola sepak yang akan berlangsung kerana Chin Chye telah berjanji dengan ah long untuk memberi rasuah kepada pasukan Malaysia agar mereka kalah dalam perlawanan di antara Harimau Malaya dan Thailand.

Walaupun Malik tidak mahu melibatkan diri dengan perjanjian ini kerana dia peminat setia Harimau Malaya, dia terpaksa mengikut Chin Chye kerana ingin menghalang Rosman (Arja Lee) daripada mencuri kekasihnya Azira (Zara Zya), yang memerlukan wang untuk pembedahan neneknya.

Oleh kerana kesuntukan masa dan duit, Chin Chye dan Malik berjumpa dengan M.R. Baby (Zizan Razak), untuk mendapatkan pinjaman wang.

Namun M.R. Baby pula naik marah apabila mendengar rancangan mereka untuk memberi rasuah kepada pasukan bola sepak Malaysia kerana M.R. Baby bertaruh untuk Malaysia agar menang.

Pelakon

 Aniu sebagai Chin Chye
 Shaheizy Sam sebagai Malik
 Zizan Razak sebagai M.R Baby
 Zara Zya sebagai Azira
 Arja Lee sebagai Rosman
 Sam Chong sebagai Ah Loong
 Sherry Alhadad sebagai Pembunuh
 Zulin Aziz sebagai Didie
 Ashraf Zain sebagai Pemandu Teksi Sapu
 Michael Chin sebagai Tukang Masak
 Tuan Faisal sebagai Peminat Dangdut
 Megat Sharizal sebagai Peminat Chelsea
 Ramasundran sebagai Mamak India
 Amirah Azmi sebagai Pembantu M.R. Baby
 Anding Indrawani sebagai Putat
 Yvonne Lee sebagai Gadis Cantik
 Zhafir Muzani (Mazlee-Ome) sebagai Pelajar
 Jasmine Suraya Chin sebagai Geisha

Penerbitan
Filem ini telah menjalani penggambaran selama 26 hari di sekitar Kuantan, Lembah Klang dan Johor. Menurut pengarah, Shamyl Othman, idea untuk menghasilkan filem ini mulai muncul diantara tahun 2013-2014 dan ketika itu, ideannya hanya berkisarkan mengenai bola sepak semata-mata. Namun begitu, ianya mulai berkisarkan semangat perpaduan dan nasionalisme apabila skrip filem mulai ditulis.Penggambaraan mengalami sedikit gangguan dek kerana masalah jerebu.

Keluaran dan sambutan
Rembat dikeluarkan pada 8 Oktober 2015 di pawagam seluruh negara. Selepas 21 hari ditayangkan, filem ini telah mendapat kutipan sebanyak RM 708,000.

Rata-rata ulasan mengenai filem ini ialah positif. Aqmar Mustaza dari majalah Media Hiburan dan portal perfileman Wayangkini.com memuji filem ini dari segi lakonan dan mesej filem ini. Mohd Haikal Isa dari Kosmo! menulis bahawa paparan dalam filem Rembat ternyata melahirkan kesegaran baharu untuk filem Melayu Malaysia.

Sebulan sebelum tayangan perdananya, treler rasmi filem Rembat telah dimuat naik di akaun YouTube Red Communications pada 4 September 2015 dan telah mencatat 94,283 tontonan.

Anugerah

Rujukan

Pautan luar
 

Filem Malaysia tahun 2015
Filem bahasa Melayu
Filem arahan Shamyl Othman
Filem sukan Malaysia
Filem aksi Malaysia